[pic] | AZ EURÓPAI KÖZÖSSÉGEK BIZOTTSÁGA |

Brüsszel, 4.5.2006

COM(2006) 193 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a 20/2004/EK határozatban előírt, a fogyasztóvédelmi politika támogatására 2004–2005-ben végrehajtott közösségi cselekvésekről

TARTALOMJEGYZÉK

1. Bevezetés 4

2. A fogyasztóvédelem egységesen magas közös szintjének elősegítését célzó cselekvések 4

2.1. 1. cselekvés: A fogyasztók egészségére/biztonságára vonatkozó tudományos tanácsadás, kockázatelemzés stb. 4

2.2. 2. cselekvés: Jogalkotási és más (ön)szabályozási kezdeményezések előkészítése 5

2.3. 3. cselekvés: A fogyasztók gazdasági és más érdekeire kiható piaci fejlemények figyelemmel kísérése és értékelése 5

2.4. 4. cselekvés: Olyan adatok és információk összegyűjtése és cseréje, amelyek alapul szolgálhatnak a fogyasztóvédelmi politika kidolgozásához, valamint a fogyasztói érdekeknek más EU-politikákba történő integrálásához 5

3. A fogyasztóvédelmi szabályok hatékonyabb érvényesítését célzó cselekvések 6

3.1. 5. cselekvés: A felügyeleti és végrehajtási cselekvések koordinálása 6

3.2. 7. cselekvés: Élelmiszertől különböző termékek és szolgáltatások biztonságának ellenőrzése és értékelése 6

3.3. 8. cselekvés: Alternatív vitarendezési rendszerek figyelemmel kísérése 7

3.4. 9. cselekvés: (közös fellépés) Pénzügyi hozzájárulás a fogyasztók számára információt és segítségét nyújtó közösségi hálózatot alkotó közszervek és nem profitorientált szervezetek számára 7

3.5. 10. cselekvés: (közös fellépés) Pénzügyi hozzájárulás egyes közös felügyeleti és jogszabály-végrehajtási tevékenységekhez 7

4. A fogyasztói szervezeteknek az EU-szakpolitikákba történő fokozottabb részvételét célzó cselekvések 8

4.1. 13. cselekvés: A regionális, nemzeti és európai fogyasztóvédelmi szervezetek munkatársainak képzése és más kapacitásépítő tevékenységek 8

4.2. 14. cselekvés: Tájékoztatás a fogyasztói jogokról 8

4.3. 15. cselekvés: A fogyasztók nevelése, ideértve a fiatal fogyasztókat célzó tevékenységeket is, továbbá online interaktív eszközök fejlesztése a fogyasztók tájékoztatásához 9

4.4. 16. és 17. cselekvés: Pénzügyi hozzájárulás európai fogyasztóvédelmi szervezetek működéséhez 9

5. Többcélú cselekvések 9

5.1. 18. cselekvés: Pénzügyi hozzájárulás a fogyasztóvédelmi politika érdekkörébe tartozó közösségi vagy nemzeti szintű egyes projektekhez 9

5.2. 19. cselekvés: Az e keretben végrehajtott cselekvések értékelése 10

6. Következtetés 10

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a 20/2004/EK határozatban előírt, a fogyasztóvédelmi politika támogatására 2004–2005-ben végrehajtott közösségi cselekvésekről (EGT-vonatkozású szöveg)

1. BEVEZETÉS

A 2003. december 8-i 20/2004/EK határozat általános keretet állapít meg a fogyasztóvédelmi politika támogatására végrehajtott cselekvésekre a 2004–2007 időszakra. Ez a jelentés áttekintést ad ezek végrehajtásáról 2004-ben és 2005-ben, ezzel teljesítve a 13. cikkben előírt, közbenső jelentésre[1] vonatkozó kötelezettséget.

A 2004. és a 2005. évre az éves előirányzatok (beleértve az EFTA-hozzájárulást is) mintegy 20,6 millió eurót tettek ki (ebből mintegy 19,5 millió euró működési és 1,1 millió euró igazgatási előirányzat). 2005-től Bulgária és Románia is teljesítette a részvételi kritériumokat, és 2005 decemberében 157 907 euró hozzájárulást folyósítottak. 2004-ben a működési előirányzat 93%-a, illetve az igazgatási előirányzat 85%-a került felhasználásra, 2005-ben pedig mindkét keretből 97% volt a felhasználási arány.

A Bizottság 2004. március 31-én elfogadta a határozat 11. cikkében említett, 2004. évre szóló munkaprogramot, majd 2004 decemberében annak módosított változatát. A 2005. évi programot 2005. április 5-én fogadta el, majd 2006. február 17-én módosította.

Ez a jelentés áttekintést ad a 3. cikkben előírt egyes célokra vállalt, illetve a határozat mellékletében felsorolt cselekvések szerinti kiadásokról. A Bizottság konzultált a tagállamok tanácsadó bizottságával az éves munkaprogramokról, valamint a 9., 10., 16., 17. és 18. cselekvés végrehajtásáról.

2. A FOGYASZTÓVÉDELEM EGYSÉGESEN MAGAS KÖZÖS SZINTJÉNEK ELőSEGÍTÉSÉT CÉLZÓ CSELEKVÉSEK

2.1. 1. cselekvés: A fogyasztók egészségére/biztonságára vonatkozó tudományos tanácsadás, kockázatelemzés stb.

2004-ben és 2005-ben mintegy 280 000 eurót irányoztak elő a Fogyasztási Cikkek Tudományos Bizottságának üléseire és a fogyasztóvédelmi kérdésekkel foglalkozó más tudományos bizottságok támogatására. Ezt az összeget 137 ülés megtartására használták fel, ahol 55 jelentést és tudományos szakvéleményt fogadtak el.

A vegyi anyagoknak az emberi egészségre különösen a fogyasztási cikkeken keresztül gyakorolt hatásairól szóló folyamatos információgyűjtési munka részeként 500 000 euró finanszírozásban részesült a CHEM RISK és a CHEM TEST projektek második szakasza. További 41 371 eurót fordítottak a vegyi anyagok miatti reprotoxikus hatások indikátorainak értékelésére.

2.2. 2. cselekvés: Jogalkotási és más (ön)szabályozási kezdeményezések előkészítése

A jelenlegi fogyasztóvédelmi jogszabályok felülvizsgálatát előkészítő munka részeként mintegy 500 000 eurót fordítottak egy részletes kézikönyv/adatbázis elkészítésére, valamint a közösségi fogyasztóvédelmi jog tagállami végrehajtásának összehasonlító elemzésére. Ez magában foglalta a vonatkozó jogalkalmazói gyakorlat vizsgálatát, valamint a közösségi vívmányokban található hiányosságok és gyengeségek, továbbá a megmaradt kereskedelmi akadályok meghatározását. Az eredmények 2006 őszén várhatók.

Tizennégy munkaértekezletet szerveztek az európai szerződésjog közös referenciakeretével kapcsolatos különböző kérdések megvitatására, aminek az összköltsége 358 000 euró volt. További 40 000 eurót használtak fel az ezekről a kérdésekről a brit elnökség által szervezett konferencia társfinanszírozására. További 163 000 euró hozzájárulást kaptak a Tanács elnöksége által szervezett, a fogyasztóvédelmi politika tematikus kérdéseivel foglalkozó más konferenciák. 2005 novemberében a vezető tisztviselők új fogyasztóvédelmi hálózata megvitatta a fogyasztóvédelmi politika 2007–2013-ra szóló lehetséges stratégiáit (21 000 euró).

2.3. 3. cselekvés: A fogyasztók gazdasági és más érdekeire kiható piaci fejlemények figyelemmel kísérése és értékelése

Mintegy 450 000 euró költségű fókuszcsoportos felmérést végeztek annak megállapítására, hogy a fogyasztók hogyan viszonyulnak a termékek címkézéséhez és az azokon található információkhoz, illetve milyen elvárasaik vannak ezekkel kapcsolatban, mind élelmiszerek, mind élelmiszerektől különböző termékek esetében. 264 200 euró költségű felmérés indult az EU-országokban a fogyasztóknak nyújtott szolgáltatások árának összehasonlító értékelésére. Célja módszertan kidolgozása és azoknak a szolgáltatásoknak a meghatározása, melyek a legalkalmasabbak az ilyen ár-összehasonlításokhoz. Az eredmények 2006-ban várhatók. Mintegy 2000 eurót fordítottak árakat tartalmazó adatbázisokhoz való hozzáférésre. 2005 márciusában közgazdasági szakértőkkel ötletrohamot tartottak a fogyasztói sérelmekről (26 200 euró).

2.4. 4. cselekvés: Olyan adatok és információk összegyűjtése és cseréje, amelyek alapul szolgálhatnak a fogyasztóvédelmi politika kidolgozásához, valamint a fogyasztói érdekeknek más EU-politikákba történő integrálásához

A fogyasztók érdekeit közvetlenül érintő legfontosabb közösségi szakpolitikák területén a szakpolitikák kidolgozása és a fogyasztóközpontú szemlélet elősegítésére mintegy 2,1 millió eurót irányoztak elő a pénzügyi szolgáltatásokkal, az általános érdekű szolgáltatásokkal és az utasok jogaival kapcsolatos fogyasztói felfogást és vélekedést vizsgáló felmérésekre. 2005-ben mintegy 440 000 eurót fordítottak az általános érdekű szolgáltatások fókuszcsoportos vizsgálatának megismétlésére az ezen a területen bekövetkezett fejlemények vizsgálata céljából. További mintegy 650 000 eurót irányoztak elő a határon túli vásárlás területén a fogyasztói felfogás és szokások felmérésére. Mintegy 1,25 millió eurót fordítottak a fogyasztói megelégedettség felmérésére az összes EU-országban egyes szolgáltatásokkal kapcsolatban, és mintegy 403 000 eurót a fogyasztói sérelmek elemzésére. A korábbi vizsgálatok kiegészítéseként az új tagállamokban elkezdődött a tisztességtelen kereskedelmi gyakorlattal foglalkozó nemzeti szabályozás és joggyakorlat elemzése (90 000 euró).

Az utasok jogaival kapcsolatos nézeteket felhasználták az EU közlekedéspolitikájában az utasok jogainak erősítése felé tett további lépésekhez. Az általános érdekű szolgáltatásokkal kapcsolatos fogyasztói felfogás bekerült az „Általános érdekű szolgáltatásokat nyújtó hálózatot működtető iparágak teljesítményének értékelése” című 2005. évi jelentésbe. A „Fogyasztók Európában – tények és számok” című kiadvány (56 000 euró) összegyűjtötte és közzétette az előző évek felméréseinek adatait. Ez a jelentés és a felmérések eredményei megtalálhatók az „Europa” weboldalon.

3. A FOGYASZTÓVÉDELMI SZABÁLYOK HATÉKONYABB ÉRVÉNYESÍTÉSÉT CÉLZÓ CSELEKVÉSEK

3.1. 5. cselekvés: A felügyeleti és végrehajtási cselekvések koordinálása

Mintegy 220 000 eurót fordítottak a fogyasztóvédelmi együttműködésről szóló 2006/2004/EK rendelet végrehajtását segítő adatbázis és informatikai rendszer prototípusmodellje megvalósíthatóságának értékelésére, illetve létrehozására. Az eredményekről a tagállamok tájékoztatást kaptak, és a rendszerfejlesztés 2006-ban megkezdődött.

3.2. 7. cselekvés: Élelmiszertől különböző termékek és szolgáltatások biztonságának ellenőrzése és értékelése

Az általános termékbiztonságról szóló irányelv végrehajtását segítő intézkedések keretében megkezdődött egy összehasonlító jegyzék összeállítása a fogyasztási cikkek biztonsági értékelésére szolgáló elvekről és módszerekről. A jegyzék véglegesítése 2006-ban megtörténik, és annak alapján összehasonlíthatók lesznek az EU- és az EGT-országokban a felügyeleti és végrehajtó hatóságok, valamint a bevizsgáló és tanúsító szervezetek által a fogyasztási cikkek egészségi és biztonsági kockázatértékeléséhez használt elvek. Pénzeszközöket biztosítottak egy, a termelők és a forgalmazók által használandó informatikai alkalmazás kifejlesztésére, amelynek segítségével azok teljesíthetik az irányelv által a veszélyes termékekre vonatkozóan előírt bejelentési kötelezettségüket a nemzeti felügyeleti hatóságok felé. Az alkalmazás első változatának tesztelése 2006 elején történik, és az alkalmazás várhatóan még ebben az évben teljes körűen működőképes lesz. A közösségi sürgősségi tájékoztatási rendszer (RAPEX) kapcsolattartóival szervezett munkaértekezleteken 2004 novemberében megvitatták a veszélyes termékek bejelentésére vonatkozó iránymutatásokat. Ezen a területen a kiadások összesen 376 850 eurót tettek ki.

Megkezdődött az általános termékbiztonságról szóló 2001/95/EK irányelv átültetését célzó nemzeti intézkedések számbavétele és összehasonlító elemzése, 200 000 euró költséggel. Ennek eredményei fogják alátámasztani az átültetés és a végrehajtás 2006-ban sorra kerülő ellenőrzését. 207 345 euró költséggel megkezdődött egy olyan informatikai rendszer lehetséges változatainak elemzése és prototípusának elkészítése, amely lehetővé teszi az információcserét az irányelv 10. cikke szerinti hálózatban részt vevő tagállami hatóságok között. Az eredményeket a tagállamok 2005 októberében megkapták, további döntések meghozatalára 2006-ban kerül sor. 2005 márciusában a tagállamok konferencián tárgyalták a piacfelügyeleti tevékenységek programozását (125 000 euró). 2005 augusztusában egy szakértői értekezlet tárgyalta a sérülés-nyilvántartó adatbázis továbbfejlesztésének lehetőségeit (6000 euró). Ezt követően megkezdődött egy megvalósíthatósági tanulmány elkészítése, mintegy 100 000 eurós költséggel. Termékbiztonsági szabványok kidolgozását segítő műszaki értékelések kezdődtek a gyermekbiztos öngyújtók, biztonsági gyermekrácsok és létrák tekintetében (mintegy 48 000 euró). További 70 000 eurót irányoztak elő a RAPEX rendszer műszaki informatikai támogatására.

3.3. 8. cselekvés: Alternatív vitarendezési rendszerek figyelemmel kísérése

185 400 eurós költséggel megkezdődött az EU tagállamaiban, az USA-ban, Kanadában és Ausztráliában a fogyasztók rendelkezésére álló jogérvényesítési lehetőségek összehasonlító elemzése.

3.4. 9. cselekvés: (közös fellépés) Pénzügyi hozzájárulás a fogyasztók számára információt és segítségét nyújtó közösségi hálózatot alkotó közszervek és nem profitorientált szervezetek számára

Összesen csaknem 4,7 millió euró hozzájárulást kaptak a fogyasztókat segítő hálózatok 2004-ben a tagállami hatóságokkal együttesen végrehajtott közös fellépések részeként. Ide tartoznak az 15 tagállamban, Norvégiában és Izlandban az EEJ-Net átmeneti szakaszához 2004-ben folyósított hozzájárulások (csaknem 737 000 euró), valamint a fogyasztókat segítő integrált európai hálózat (Helpnet) első évéhez való hozzájárulás 2005-ben és annak kiterjesztése 6 új tagállamra (Cseh Köztársaság, Lengyelország, Észtország, Litvánia, Ciprus és Lettország). 2005-ben mintegy 4 millió eurót irányoztak elő a Helpnetre, beleértve új irodák megnyitását Máltában és Szlovákiában, informatikai eszközök fejlesztését és a logótervezést. A hálózatok egyesítése eredményeként egységes, központosított szolgáltatás jött létre a határon túli vásárlással kapcsolatos problémák által érintett fogyasztók számára, és nőtt a költséghatékonyság.

3.5. 10. cselekvés: (közös fellépés) Pénzügyi hozzájárulás egyes közös felügyeleti és jogszabály-végrehajtási tevékenységekhez

2004-ben német, osztrák, belga, észt és luxemburgi hatóságok közös tevékenysége részesült társfinanszírozásban 110 000 euró értékben egy piacfelügyeleti célt szolgáló internetalapú információs és kommunikációs rendszer kialakítása céljából. Ez többek között a gyártók által végzett termékbiztonsági vizsgálatok eredményeinek és a statisztikai adatok elemzésének felhasználását kívánja elősegíteni. A munka várhatóan 2006 végére fejeződik be. 2005-ben egy 15 tagállammal közös tevékenység kapott társfinanszírozást több mint 1 millió euró értékben a piacfelügyelet különböző területein eredményes gyakorlati megoldások kidolgozására.

77 128 euró értékű társfianszírozásban részesült egy, a 0–3 éves gyermekek által lenyelt, élelmiszertől különböző tárgyak miatti baleseteket és sérüléseket nyilvántartó online rendszer felállítására szolgáló közös felügyeleti cselekvés az olasz, német, ciprusi, finn és francia hatóságok részvételével. Ezen, „Susy Safe” elnevezésű program keretében adatokat gyűjtenek a fogyasztóvédelmi érdekképviseletektől és a tagállami piacfelügyeleti hatóságoktól, megpróbálják azonosítani a sérülésben szerepet játszó termékeket, értékelik a társadalmi-gazdasági egyenlőtlenségeknek a sérülési kockázatra gyakorolt hatását, és foglalkoznak a fogyasztók nevelésének kérdéseivel. Az első eredmények 2007 elején várhatók.

4. A FOGYASZTÓI SZERVEZETEKNEK AZ EU-SZAKPOLITIKÁKBA TÖRTÉNő FOKOZOTTABB RÉSZVÉTELÉT CÉLZÓ CSELEKVÉSEK

4.1. 13. cselekvés: A regionális, nemzeti és európai fogyasztóvédelmi szervezetek munkatársainak képzése és más kapacitásépítő tevékenységek

Mintegy 1,3 millió eurót fordítottak fogyasztói érdekképviseletek számára tartott tizennyolc tanfolyamra 2004-ben és 2005-ben. Az ilyen szervezetek munkatársai közül több mint 400 fő (50% az új tagállamokból, Romániából és Bulgáriából) kapott képzést vezetési ismeretekből, lobbizásból és a közösségi jogból. A résztvevők az utólagos értékelés alapján nagyon elégedettek voltak a tanfolyamokkal. Ezek a tanfolyamok az új tagállamokban tevékenykedő ilyen érdekképviseleti szervezetek munkatársainak képesség- és készségjavítás iránti speciális igényét elégítik ki. A fogyasztói érdekképviseletek szakértőivel a fogyasztási cikkekben lévő vegyi anyagokról és a termékbiztonság ellenőrzéséről munkaértekezleteket szerveztek 2004-ben (87 500 euró).

4.2. 14. cselekvés: Tájékoztatás a fogyasztói jogokról

Majdnem 2 millió eurót fordítottak egy, a fogyasztó jogokról szóló tájékoztatási kampányra és a fogyasztói érdekképviseletek támogatására Lengyelországban, amelyet 2005. május 16-án indított el Varsóban Danuta Hübner biztos. A lengyel fogyasztói érdekképviselet a szimpatizánsok és a fogyasztói megkeresések számának jelentős növekedéséről számolt be. 2005-ben több mint 2 millió eurót irányoztak elő hasonló kampányok indítására a Cseh Köztársaságban, Szlovákiában és Szlovéniában. Mintegy 130 000 eurót irányoztak elő az e kampányok hatását vizsgáló felmérésekre.

További 126 000 eurót irányoztak elő az „Europa” portálon a fogyasztói kérdésekkel foglalkozó oldalak karbantartására és frissítésére. 25 000 eurót fordítottak a „Fogyasztóvédelmi politika stratégiája” című kiadvány újranyomására, az általános érdekű szolgáltatásokról szóló fogyasztói közvélemény-kutatás eredményeinek nyomtatott közreadására, a kiadványok raktározására, forgalmazására és illusztrációira. 50 000 eurót irányoztak elő egy, a tisztességtelen kereskedelmi gyakorlattal foglalkozó új jogszabályokat ismertető füzet kiadására.

4.3. 15. cselekvés: A fogyasztók nevelése, ideértve a fiatal fogyasztókat célzó tevékenységeket is, továbbá online interaktív eszközök fejlesztése a fogyasztók tájékoztatásához

2004-ben és 2005-ben 3,2 millió eurót irányoztak elő a 16–18 éves fiatal fogyasztókat megcélzó „európai fogyasztói naptár” második és harmadik kiadására. A 2005/2006-os kiadásból mintegy 940 000 példány készült és fogyott el. A naptár harmadik kiadásához (2006/2007) hozzájárulnak a nemzeti és regionális hatóságok is, és ez a kiadás több mint egymillió fiatalhoz fog eljutni. A naptár első éveiről 2005-ben készített értékelés eredményei jobbára pozitívak voltak. Csaknem 400 000 eurót irányoztak elő a felnőtteknek szóló, 2005-ben 15 tagállamra kidolgozott internetalapú fogyasztói nevelési eszközök új tagállamokra való átdolgozására, valamint 1800 eurót egy erről szóló szakértői találkozóra. Mintegy 50 000 eurót irányoztak elő a fogyasztóvédelemben szerezhető európai egyetemi mesterfokozat megteremtése iránti igény elemzésére.

4.4. 16. és 17. cselekvés: Pénzügyi hozzájárulás európai fogyasztóvédelmi szervezetek működéséhez

A működési költségekhez az Európai Szövetség a Fogyasztók Képviseletének Összehangolására a Szabványosításban (ANEC, mintegy 1,2 millió euró 2004-ben és 1,3 millió 2005-ben) és az Európai Fogyasztók Szervezete (BEUC, mintegy 1,2 millió euró 2004-ben és 1,25 millió 2005-ben) kapott támogatást. Az előző évekhez képest ezek a támogatások növekedtek, hogy támogassák az új tagállamok fogyasztói érdekképviseleteinek közösségi integrálódását.

5. TÖBBCÉLÚ CSELEKVÉSEK

5.1. 18. cselekvés: Pénzügyi hozzájárulás a fogyasztóvédelmi politika érdekkörébe tartozó közösségi vagy nemzeti szintű egyes projektekhez

A 2004. évi pályázati felhívások folyományaként összesen 15 projekt kapott társfinanszírozást, összesen mintegy 2,3 millió euró összegben. A főbb kedvezményezettek a nemzeti fogyasztóvédelmi szervezetek és más civil szervezetek voltak. Öt projekt kapott az új tagállamoknak fenntartott 75%-os társfinanszírozásból. A 2005. évi pályázati felhívás szigorította a határokon átnyúló partnerséggel szemben támasztott követelményeket, és nagyobb hangsúlyt helyezett az eredmények terjesztésére. Társfinanszírozásra négy projektet választottak ki összesen mintegy 2,35 millió euró becsült értékben. Ezek közül kettő középpontjában az új tagállamok fogyasztói érdekképviseleteinek kapacitásbővítése áll. A költségvetések részletes ellenőrzése és a végleges költségvetések elfogadása után kerül sor a szerződések aláírására. A pénzügyi hozzájárulás odaítélésről a beadási határidő után három hónapon belül döntöttek, és a támogatott projektek jegyzéke megtekinthető az „Europa” weboldalon.

Internetes fórumot hoztak létre a hálózatépítés és a partnerkeresés elősegítésére. Ez mindenki számára elérhető hasznos eszköznek bizonyult a kérdésekre adott tájékoztatások esetében, de a partnerkeresés terén nem hozott említésre méltó eredményeket. A projektpályázatok értékelésének külső költsége összesen 6000 eurót tett ki. A fogyasztóvédelmi szervezetek konferenciáján megfogalmazott ajánlások nyomon követése keretében az európai fogyasztói tanácsadó csoport egy eseti munkacsoportja 2005 februárjában összeült és megvitatta a konkrét projektek továbbfejlesztésének módját (4000 euró).

5.2. 19. cselekvés: Az e keretben végrehajtott cselekvések értékelése

149 730 eurót fordítottak a tisztességtelen szerződési feltételekkel foglalkozó CLAB adatbázis értékelésére. A eredmények megkérdőjelezik az ebben a formában működő adatbázis költséghatékonyságát és hasznosságát. További kiadások nem lettek előirányozva a CLAB-ra. Mintegy 85 000 eurót irányoztak elő az európai fogyasztóvédelmi szervezeteknek 2000–2003-ban odaítélt pénzügyi hozzájárulások értékelésére. Az eredmények 2006-ban várhatók. 2005-ben 230 000 eurót fordítottak az európai fogyasztói naptár értékelésére, illetve a 2002–2006-os közösségi fogyasztóvédelmi politikai stratégia által a nemzeti fogyasztóvédelmi politikákra gyakorolt hatás felmérésére.

A 6., 11. és 12. cselekvések keretében nem volt finanszírozott cselekvés.

6. KÖVETKEZTETÉS

A 20/2004/EK határozat célja az volt, hogy a kiadások szigorúan a fogyasztóvédelmi politika céljait szolgálják. A finanszírozott cselekvések között a szakpolitikai döntésekhez szükséges tudásalap fejlesztését célzó cselekvéseknek egyre nagyobb a fontosságuk, és ezeket nagy mértékben felhasználják arra, hogy segítsék a fogyasztói érdekek beépítését az EU más szakpolitikáiba. A tagállamokkal közösen új cselekvéseket indítottak, konkrétan a piacfelügyelet területén. Az európai fogyasztósegítő központok egyesítése növelte a költséghatékonyságot, és a tagállamokkal együtt végrehajtott közös cselekvések biztosabb pénzügyi alapot teremtettek. A fogyasztók tájékoztatása és nevelése terén új kezdeményezések indultak, és nagy energiát fordítottak a szigorú minőségi követelményeknek megfelelő pályázatok segítésére. Előnyt élveztek a nemzeti fogyasztói érdekképviseleteket támogató új eszközök, mint például a kapacitásbővítő cselekvések. A jelenlegi szakaszban korai lenne értékelni a legtöbb új tapasztalatot, mivel az eredmények majd csak a következő két évben fognak rendelkezésre állni.

[1] Gyakorlati okokból kifolyólag a Bizottság úgy döntött, hogy e jelentést a 2005-ös költségvetés végrehajtásának lezárása után nyújtja be, hogy így a 2004-es és a 2005-ös költségvetés-végrehajtási időtartamra vonatkozó többéves jelentést készíthessen.